«Uurimisandmete kohaselt võis Herman Simm edastada salajast informatsiooni isikule, kes kasutas ühe Euroopa Liidu liikmesriigi kodaniku valeidentiteeti ning kes võis olla Vene Välisluureteenistuse (SVR) ohvitser,» teatas täna riigiprokuratuuri avalike suhete talituse juhataja Gerrit Mäesalu.
Varem on ajakirjanduses räägitud, et Simm võis edastada riigisaladusi isikule, kelle üheks nimeks oli Jesus.
Eile vabastas riigiprokuratuur Herman Simmi abikaasa Heete, kelle edasist vahi all hoidmist ei peetud enam vajalikuks, kuna enamik teda puudutavaid kiireloomulisi menetlustoiminguid oli teostatud.
Menetluse käigus on arestitud Herman ja Heete Simmi vara, et tagada võimalik riigipoolne tsiviilhagi. Riigireetmisega põhjustatud materiaalse kahju hindamine jätkub.